-1 Els resultats nets de l'exercici, un cop deduïts els impostos, s'han de destinar a cobrir les pèrdues d'exercicis anteriors, si n'hi ha hagut.
De l'excedent restant s'ha de destinar el trenta per cent al Fons de Reserva Obligatori i el deu per cent al Fons d'Educació i Promoció Cooperativa, fins que les esmentades reserves assoleixin una quantitat equivalent al cinquanta per cent del capital social; un cop assolit aquest nivell de reserves, els percentatges mínims són, respectivament, el vint i el deu per cent.
-2 Els excedents disponibles s'han d'aplicar a retorn cooperatiu, que ha d'ésser acreditat als socis en proporció a les operacions, els serveis o les activitats que hagi fet cada un d'ells en la cooperativa.
L'aplicació efectiva d'aquest retorn, en virtut dels estatuts socials o d'un acord de l'Assemblea General, es pot fer, atenent les necessitats econòmico-financeres de la cooperativa, tant les del moment com les d'un futur pròxim, segons les modalitats següents:
a) Incorporant-lo al capital social amb l'increment corresponent a la part de cada soci.
b) Constituint un fons, regulat per l'Assemblea General de manera que es limiti la disponibilitat dels diners per un període màxim de cinc anys i se'n garanteixi la distribució i el gaudi posteriors a favor del soci titular, amb un interès que no pot excedir del tipus d'interès bàsic del Banc d'Espanya incrementat de tres punts.
c) Satisfent-lo immediatament després de l'aprovació del balanç de l'exercici.
-3 En el cas de les cooperatives de treball associat i de les cooperatives que tenen socis de treball es pot establir que els excedents passin totalment o en part a integrar un Fons Comú especial, de caràcter col·lectiu o irrepartible, però amb el reconeixement del dret dels socis a percebre, com a interessos, una compensació directament proporcional a l'import amb què cada un d'ells hagi contribuït a la formació d'aquest Fons, segons els criteris que estableix l'apartat 2.
-4 En el cas de les cooperatives de crèdit i de les caixes rurals es poden constituir Reserves Voluntàries Repartibles.
Els percentatges dels excedents que com a mínim han d'ésser destinats al Fons Obligatori de Reserves, de caràcter irrepartible, i al Fons d'Educació i Promoció Cooperativa són:
a) El trenta per cent i el deu per cent respectivament fins que les dites reserves assoleixin una quantitat equivalent al cinquanta per cent de la part de l'actiu que correspon a l'immobilitzat.
b) Assolida aquesta reserva, els percentatges mínims han d'ésser del vint i el deu per cent respectivament.
Els excedents disponibles s'aplicaran a retorn cooperatiu, que serà acreditat als socis en proporció a les operacions, als serveis o a les activitats realitzats per cada soci en la cooperativa.
Els Estatuts socials o l'Assemblea General poden preveure, ateses les necessitats econòmico-financeres del moment i les d'un futur pròxim de la cooperativa, les següents modalitats per a l'aplicació efectiva d'aquest retorn:
a) Que s'incorpori al capital social, amb l'increment corresponent a la part de cada soci.
b) Que es constitueixi un fons, regulat per l'Assemblea General, i que limiti la disponibilitat del diner per un període de cinc anys com a màxim, tot garantint-ne la distribució i el gaudi posterior pel soci titular, a favor del qual ha de tendir un interès que no pot excedir del bàsic del Banc d'Espanya incrementat en tres punts.
c) Que se satisfaci immediatament després de l'aprovació del balanç de l'exercici.
d) Així mateix, i respecte a les cooperatives de treball associat i a les cooperatives en què hi ha socis de treball, pot establir-se que els excedents passin totalment o en part a integrar un Fons Comú especial, de caràcter col·lectiu o irrepartible, però reconeixent als socis el dret a percebre una compensació -interessos- directament proporcional a l'import amb què cada un d'ells hagi contribuït a la formació d'aquest Fons, segons els criteris establerts anteriorment.